’ꞌNdi̱ ꞌndi̱ ya̱á tífì káti̱jnako̱ india‑na ya̱ ñánda̱ tíjna jè ra isìkasén‑na,
ko̱ ni̱jngo ra chjinangi‑nájiòn ñánda̱ tífia;
ta isa̱á ta kjo̱baá tjíjin jè inìma̱‑no,
ta nga̱tjì‑la̱ jñà kjoa̱ ra ko̱kàxin‑no.
Tanga ꞌén kixi̱í ra ko̱xin‑no:
Isa̱á skén ndi̱yá‑no nga kjiáa̱n.
Nga̱ tsa mì kì kjiáa̱n,
mì kì kjꞌi̱í ra ko̱si̱ko̱‑najiòn;
tanga tsa kjiáa̱n,
ꞌa̱án sikásén‑no.
ꞌKia̱ nga kjꞌi̱í ra jè,
jé si̱ichi̱ya‑la̱ jñà xi̱ta̱ i̱sàꞌnde jñà jé ra tjín‑la̱ ko̱ si̱ichi̱ya‑la̱ kjoa̱ ra kixi̱ tjín,
ko̱ kóꞌsín nga si̱ndajín.
Jé si̱ichi̱ya‑la̱ jñà xi̱ta̱ i̱sàꞌnde jñà jé ra tjín‑la̱ ta nga̱tjì‑la̱ nga mì kì makjiín‑la̱ ra a̱ꞌta tsa̱ꞌa̱n.
Ti̱ꞌkoa̱á si̱ichi̱yaá‑la̱ nga ꞌa̱n‑ná ra xi̱ta̱ kixi̱,
nga̱ ki,
ya̱á tífia ñánda̱ nga tíjna jè Na̱ꞌìn‑na̱,
ko̱ mì kì ti̱ jcha̱‑nájiòn;
Ti̱ꞌkoa̱á si̱ichi̱ya‑la̱ kóꞌsín nga si̱ndajín nga jè ra tíbatéxoma‑la̱ jè i̱sàꞌnde ra̱kìi̱,
ijyeé tjínda‑ní kóꞌki kjo̱hiꞌin ꞌki̱‑la̱.
’Taxki̱ tjín‑isa‑na mé ꞌén ra ko̱xín‑najiòn,
tanga ꞌndi̱ ꞌndi̱ mì kì ko̱chi̱ya‑no ni̱ꞌsín ko̱xín‑no.
Tanga ꞌkia̱ nga kjꞌi̱í jè Inìma̱ Tsje‑la̱ Nainá ra ngi ra kjo̱hixi̱,
jè ko̱ki̱tso̱‑najiòn kóꞌsín nga ꞌsia̱an jiòn nga ko̱hítji̱ngi‑la jè kjoa̱kixi̱;
nga̱ mì tsa tà kjo̱bítsjen ꞌtse̱ si̱ìchjeén kóꞌsín nga ki̱chja̱,
ta jé kjón ko̱ki̱tso̱ kótsò ꞌén ra kji̱ꞌnchré,
ko̱ jè ꞌke̱èna̱jmí‑no mé kjoa̱ ra ko̱ma a̱skan‑nioo̱.
ꞌA̱án jeya si̱ìkíjna‑na ꞌkia̱ nga ska̱ábé kjo̱bítsjen‑na̱ nga ko̱kòn‑ya‑najiòn.
Ngaꞌtsì mé ra tjín‑la̱ jè Na̱ꞌìn‑na̱,
ti̱ꞌkoa̱á tsa̱ꞌa̱án‑te;
kií ko̱xin‑najiòn nga tsa̱ꞌa̱n‑ná kjo̱bítsjen ra ska̱ábé jè Inìma̱ Tsje‑la̱ Nainá nga ko̱kòn‑ya‑najiòn.
’Ta chibaá ni̱chjin chija‑isa ꞌkia̱ mì ti̱ kì jcha̱a‑najiòn,
tanga mì tsa kjìn ni̱chjin ko̱to nga ma jcha̱a india‑nájiòn,
nga̱ ya̱á tífia ñánda̱ tíjna jè Na̱ꞌìn‑na̱.
Jñà xi̱ta̱ ra kotáꞌyáꞌta‑la̱ ꞌkia̱á iskonangi‑la̱ xákjién nga jngó jngó;
kitsò‑la̱:
―¿Kó tsò‑ni ꞌén ra ko̱tsò‑la̱ nga tsó‑ná:
nga ta chibaá ni̱chjin chija‑isa nga mì ti̱ kì jcha̱‑ná,
ko̱ nga mì tsa kjìn ni̱chjin ko̱to nga ma jcha̱á indiaá‑ná,
ko̱ nga ya̱á tífì ya̱ ñánda̱ tíjna jè Na̱ꞌìn‑la̱?
¿Kó tsò‑ni ra ko̱tsò‑la̱ nga ta chibaá ni̱chjin chija‑isa?
Mì kì machi̱ya‑ná mé ra ko̱tsò‑la̱.
Jesús ti̱ꞌkia̱á kijtse nga mejèn‑la̱ nga sko̱nangi‑la̱,
ꞌkia̱á kitsò‑la̱:
―¿A jé chjinangi‑la̱ xàngio̱o jè ꞌén ra ko̱kàxin‑no:
Ta chibaá chija‑isa,
ꞌkia̱ nga mì ti̱ kì jcha̱‑nájiòn,
ko̱ nga mì tsa kjìn ni̱chjin ko̱to nga india jcha̱xkon‑nájiòn?
Ngi ꞌén kixi̱í ra ko̱xin‑no,
ko̱baá‑no ko̱ chjíndáya‑nó,
ko̱ jñà xi̱ta̱ i̱sàꞌnde,
ko̱tsjaá‑la̱ ra jñà.
Tanga jè kjo̱ba‑najiòn,
kjo̱tsja ko̱ma‑ni a̱skan‑nioo̱.
Jngo chjo̱ón,
ꞌkia̱ nga ijye bijchó jè ni̱chjin‑la̱ nga kje̱heꞌtin‑la̱,
tseé kjo̱hiꞌin síkjiín ꞌkia̱ nga tsin jè iꞌndí‑la̱;
tanga ꞌkia̱ nga ijye feheꞌtin‑la̱,
chaàjiín‑la̱ mé kjo̱hiꞌin ra batojin nga batoó tsja ꞌse̱‑ila̱ nga jngo xi̱ta̱ katsin i̱ i̱sàꞌnde.
ꞌKoa̱á ti̱ꞌsín tjín‑ni ra a̱ꞌta tsa̱jiòn,
ꞌndi̱ ꞌndi̱ baá tjín‑la̱ inìma̱‑no;
tanga ꞌa̱n skeé india‑no;
ꞌkia̱ nga ko̱ꞌsín ko̱ma,
tseé kjo̱tsja si̱jin ya̱ inìma̱‑no;
jè kjo̱tsja ra̱kìi̱,
ni̱yá ra ma kjo̱híxìn‑no.
’ꞌKia̱ nga ki̱jchò jè ni̱chjin ra̱kìi̱ mì ti̱ kì mé ra chji̱nangi‑nájiòn.
Ngi ꞌén kixi̱í ra ko̱xin‑no,
tsa mé ra si̱jé‑la̱ jè Na̱ꞌìn‑na̱ ra a̱ꞌta tsa̱ꞌa̱n,
ꞌki̱i‑no.
Kjè tsa mé níjé jiòn skanda ꞌndi̱ ꞌndi̱ ra a̱ꞌta tsa̱ꞌa̱n;
tanga ꞌkoa̱á xín‑no,
ti̱jé,
ko̱ ꞌki̱í‑no,
mé‑ni nga mì ti̱ kì mé ra si̱ìjchija‑la̱ jè kjo̱tsja ra tíjnajin ya̱ inìma̱‑no.
’Jñà ꞌén ra tíbakó‑no ꞌndi̱‑ni̱ ta kjoa̱ mangásòn‑ní ra tísìchjée̱n;
tanga ijyeé nchrabá ni̱chjin ꞌkia̱ nga nda kjón ꞌkenájmí‑nájiòn a̱ꞌta ꞌtse̱ Na̱ꞌìn‑na̱,
nga mì tsa ti̱ kjoa̱ mangásòn sichjén‑na ꞌkia̱ nga kokó‑no.
Ko̱ jè ni̱chjin ra ꞌsa̱ nchrabá,
a̱ꞌta tsa̱ꞌa̱n‑ní nga si̱jé‑la jiòn Na̱ꞌìn‑na̱ mé ra mejèn‑no;
ko̱ mì tsa ti̱ ꞌa̱n kitsáꞌba‑la̱ Na̱ꞌìn‑na̱ nga síjétjì‑no,
nga̱ jè Na̱ꞌìn‑na̱ ti̱ꞌkoa̱á tsjakeé‑no.
Kií tsjake ꞌsín‑najiòn,
nga̱ ti̱ꞌkoa̱á tsjacha‑nájiòn ra ꞌa̱n,
ko̱ nga̱ ti̱ꞌkoa̱á makjiín‑no nga a̱ꞌta ꞌtse̱ Nainá inchrabà‑na ra ꞌa̱n.
ꞌKia̱ nga ꞌjía̱ ya̱ i̱sàꞌnde ra̱kìi̱,
ya̱á inchrabà‑na ya̱ ñánda̱ nga tíjna masen jè Nainá;
ko̱ ꞌndi̱‑ni̱,
tsjin‑náa̱ jè i̱sàꞌnde ra̱kìi̱,
nga tífì india‑na ya̱ ñánda̱ tíjna jè Na̱ꞌìn‑na̱.
ꞌKia̱á kitsò jñà xi̱ta̱ ra kotáꞌyáꞌta‑la̱:
―Tjinakjoá kixi̱‑ní ꞌndi̱,
mì tsa ti̱ kjoa̱ ra mangásòn‑ni tjinichjeén‑ni.
ꞌNdi̱ ꞌndi̱ ijyeé ꞌya‑náji̱n nga machi̱ya ijyeé‑li tà mé kjoa̱‑isa‑ni;
ko̱ mì kì machjeén‑li tsa yá ra sko̱nangi‑li.
Kií makjiín‑naji̱n nga a̱ꞌta ꞌtse̱ Nainá inchrabà‑ni ra ji̱.
ꞌKia̱á kitsò Jesús:
―¿A kja̱ ijyeé makjiín‑no ꞌndi̱‑ni̱?
Ijyeé ijchó chi̱ba̱‑la̱ ko̱ ꞌndi̱ kjón‑ni nga jiòn‑jiòn jndíi̱ ra ján kongió nga jngó jngó‑no,
ko̱ ta ꞌa̱n ta̱jngoó si̱kíjna‑ná.
Tanga mì tsa ta ꞌa̱n ta̱jngo tíjna̱,
tíjnako̱ó‑na jè Na̱ꞌìn‑na̱.
Kií ko̱xin‑no jñà ꞌén kìi̱ mé‑ni nga katasakó‑no kjoa̱ꞌnchán ra a̱ꞌta tsa̱ꞌa̱n.
Ya̱ i̱sàꞌnde,
ꞌse̱é‑nájiòn kjo̱hiꞌin;
tanga ꞌñó tjàꞌtà‑la takòn;
ꞌa̱n,
ijyeé ísikíjneé‑la̱ jñà kjoa̱ ra tjín i̱sàꞌnde.